b'\n_START_ARTICLE_\nViktor \xc5\xa0onc (skladatelj)\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je ljudsko \xc5\xa1olo v rojstnem kraju in gimnazijo v Gorici (1892). V letih 1901\xe2\x88\x921904 je v Pragi \xc5\xa1tudiral kompozicijo ter 1903-1907 zasebno solopetje pri V. Nov\xc3\xa1ku. V letih 1909\xe2\x88\x921911 je bil vodja pevskega dru\xc5\xa1tva Trebevi\xc4\x87 v Sarajevu, od 1911-1927 (razen 1918/1919) pa ravnatelj \xc5\xa1ole Glasbene matice v Trstu, kjer je tudi pou\xc4\x8deval glasbeno teorijo, klavir in solopetje. Sredi marca 1927 je nenadoma zapustil ravnateljsko mesto in se odselil. (Njegovo mesto je zasedel Vasilij Mirk). Po odhodu je bil vodja Srbskega cerkvenega pevskega dru\xc5\xa1tva v Sremski Mitrovici (1927-1928), nato pa je eno leto vodil Srbsko cerkveno pevsko dru\xc5\xa1tvo v Somboru. Od leta 1929 je \xc5\xbeivel v Ljubljani in tu u\xc4\x8dil na \xc5\xa1oli Glasbene matice. Po osvoboditvi, je do upokojitve leta 1958 u\xc4\x8dil na Glasbeni \xc5\xa1oli Ljubljana-Center._NEWLINE_\xc5\xa0onc je zapisoval in prirejal slovenske ljudske napeve npr.: Kar si, bo\xc5\xa1 zdaj ostala; Saj sem pravil mnogokrat; Tekel sem dol po dolin; Na sr\xc4\x8dku bolan; Zvon\xc4\x8dek. Napisal pa je tudi ve\xc4\x8d izvirnih glasbenih del npr.: Pokop pusta, simfoni\xc4\x8dna slika za veliki orkester; Otroci lovijo pusta, stavek iz suite za godalni kvartet; Ube\xc5\xbeni kralj, kantata za me\xc5\xa1ani zbor, soliste in veliki orkester; Veverica, za mladinski zbor in klavir 4-ro\xc4\x8dno. Vodil je zbore slovenskih visoko\xc5\xa1olcev v Pragi, mladinski in me\xc5\xa1ani zbor Glasbene matice v Trstu, me\xc5\xa1ani zbor Srbske pravoslavne ob\xc4\x8dine v Trstu in po letu 1929 mladinski zbor v Ljubljani. Po 1. svetovni vojni je bil tudi dopisnik lista Edinost.'